Izložba je 18. novembra postavljena u prolazu Milana Mladenovića u Novom Sadu, a vandali su razbili izloge i pocepali fotografije, preneo je portal 021.

Na izlozima su prvo pre dva dana osvanuli natpisi "A ubijanje Srba?", "Stoko", da bi sinoć bili i polupani.

"To su čak svedene umetničke fotografije. Moja namera je bila pogled sa daljine, da se osvrnemo posle ovih četvrt veka. Dakle, jedan grad je nestao, nema ga, uništen", kaže autor izložbe Srđan Veljović za RTS.

Veljović dodaje da mu je namera bila da se fotografijama podseti na uništavanje Vukovara i da ga nije iznenadila ni ovakva reakcija

"Mogu da spekulišem ko bi to mogao da učini, pretpostavljam neki mladi ljudi. Žao mi je ako je tako. Sa druge strane, izložba je trajala dve nedelje, čini mi se da su bili malo lenji", kaže autor izložbe.

Izložbu su postavili "Art klinika" i "Žene u crnom", na 25. godišnjicu pada Vukovara, a trebalo je da traje mesec dana.

Žene u crnom su u saopštenju navele da najoštrije osuđuju i ovaj, kao i svih prethodnih godina, nesumnjivo nacionalistički ispad.

Ova organizacija od nadležnih zahteva hitno procesuiranje svih odgovornih za ovaj ispad.

Slučaj je prijavljen policiji.